書事呈元聲如愚起華三兄
作者：朱松
朝代：宋

paragraphs: 隠吏朱墨暇，飽眠北窗風。
時呼方外客，逃暑尊酒中。
寂寞杜拾遺，四壁口不供。
坐取盤飧疑，哀哉豈天窮。
何如平生友，磁鐵間不容。
每懷千里駕，今作五斗逢。
吏行散鳬鶩，楸局收鸞龍。
共話十年舊，事往如飛蓬。
浮榮真一戲，何者爲窮通。
應須河漢語，凈洗芥蔕胸。
僕夫適在門，客醉尊亦空。
更爲後日約，及此芙蕖紅。